Afrika sagobirdo

La Afrika sagobirdo (Anhinga rufa), foje nomata Serpentobirdo aŭ Afrika sagulo, estas akvobirdo de sub-Sahara Afriko.

 Taksonomio 
La Afrika sagobirdo estas membro de la familio de sagobirdoj nome Anhingedoj, kaj ĝi estas tre proksime rilata al la Amerika (Anhinga anhinga), la Orienta (Anhinga melanogaster), kaj la Aŭstralia (Anhinga novaehollandiae) sagobirdoj.

 Aspekto 
La masklo estas ĉefe brile nigra kun blanka strieco, sed inoj kaj nematuraj birdoj estas pli brunecaj. La Afrika sagobirdo diferencas laŭ aspekto el la Amerika sagobirdo plej rekoneble pro ties blanka kolflanka strio kontraŭ ruĝecbruna fonkoloro (la latina scienca nomo rufa aludas al tia koloro). La pinteca beko evitus konfuzon kun kormoranoj.

Ĝi estas 80 cm longa kormoraneca fiŝomanĝanta specio kun tre longa kolo, kiel ĉe aliaj anhingoj.

 Distribuado 
La Afrika sagobirdo troviĝas tra sub-sahara Afriko kie estas grandaj akvejoj. La birdo reproduktiĝas tie en reproduktaj kolonioj kun la Pigmea kormorano, la Ibisoj kaj aliaj akvobirdoj.

Unu subspecio, la Levantenia sagobirdo (Anhinga rufa chantrei), loĝis ĉe la Lago Amik (Amik Gölü) en sud-centra Turkio, en la valo de lago Hula kaj marĉoj de norda Israelo kaj en la marĉoj de malsupraj riveroj Eŭfrato kaj Tigriso en suda Irako. La turka populacio malaperis dum la 1930-aj jaroj, kaj la israela populacio dum la sekigado de lago Hula dum la 1950-aj jaroj kaj la iraka populacio dum la Golfa Milito de la 1990-aj jaroj.

 Kutimaro 
Tiu specio konstruas neston el bastonetoj sur arbo kaj la ino demetas 3-6 ovojn. Ili ofte nestumas kun ardeoj, egretoj kaj kormoranoj.

Ili ofte naĝas tenante nur la kolon superakve, de tie la komuna nomo Serpentobirdo. Tio estas kutimo kunhavata ankaŭ de aliaj anhingoj.

Malkiel ĉe multaj aliaj akvobirdoj, la plumoj de la Afrika sagobirdo ne enhavas iun ajn oleon kaj estas pro tio neakvorezista. Pro tio, la birdo estas malpli pozitive flosanta kaj ties plonĝokapabloj estas plibonigitaj. Post plonĝado por fiŝo, la plumoj povas iĝi trempitaj. Por kapabli flugi kaj pluhavi varmizolecon ĝi bezonas sekigi siajn plumojn. Tiele la Afrika sagobirdo estas ofte vidata sidanta ĉe la akvejo etendanta siajn flugilojn kaj sekiganta siajn plumojn sub la vento kaj la suno kun la kormoranoj kun kiuj ĝi kunhavas habitaton.

 Referencoj 

 Literaturo 
 Birds of The Gambia de Barlow, Wacher kaj Disley, ISBN 1-873403-32-1
 Birds of Southern Africa de Sinclair, Hockey, Tarboton, ISBN 978-1-86872-721-6

 Eksteraj ligiloj 

 (African) Darter - Speciteksto ĉe The Atlas of Southern African Birds.

Kategorio:Anhingoj
Kategorio:Anhingedoj
Kategorio:Pelikanoformaj
Kategorio:Birdoj de Afriko